་བསྒོམས་པས་ཆོས་སྐུ་ལས་གཟུགས་སྐུ་མི་ཐོབ་པར་གསུངས་པ་ཡང་གལ་ཏེ་དེ་ལྟ་བུར་བསྒོམ་པ་ཞིག་ཡོད་ན་འབྲས་བུ་ཡང་དེ་ལྟ་བུར་འབྱུང་རིགས་སོ་ཞེས་བརྟག་པ་མཐའ་བཟུང་གི་དོན་ཏེ་བསྒྲུབ་བྱའི་སྙིང་པོ་འབྲས་དུས་ཀྱི་རང་དོན་ཆོས་སྐུ་དེ་ལྡོག་ཆའི་ཆ་ནས་ལམ་དུས་ཀྱི་གནས་ལུགས་སྟོང་པ་ཉིད་རྟོགས་པའི་ཡེ་ཤེས་ཀྱི་ཚོགས་དེའི་ཐུན་མོང་མ་ཡིན་པའི་ལག་རྗེས་སུ་སྟོན་པ་དང་། དེ་བཞིན་དུ་གཟུགས་སྐུ་ཡང་རྒྱུ་བསོད་ནམས་ཀྱི་ཚོགས་ཀྱི་ཐུན་མོང་མ་ཡིན་པའི་ལག་རྗེས་ཡིན་པའི་དོན་ཡིན་གྱི། ཡང་དག་པར་ན་རྒྱུའི་དུས་སུ་ཚོགས་གཉིས་ཟུང་འབྲེལ་མེད་པའི་ཡ་རྐྱང་པ་རེ་རེས་འབྲས་བུ་སྐུ་གཉིས་པོ་གང་ཡང་ཐོབ་མི་ནུས་ཏེ། གཤོག་པ་ཡ་གཅིག་ལས་མེད་པའི་བྱ་ནམ་མཁའ་ལ་འཕུར་མི་ནུས་པ་དང་། ཐལ་མོ་ཡ་གཅིག་རྡེབ་ཚུལ་བགྱིས་ཀྱང་སྒྲ་མི་འབྱུང་བ་བཞིན་ནོ། །དེའི་རྒྱུ་མཚན་ཡང་གཤོག་པ་གཡས་པའི་འཕུར་རྩལ་གྱི་ཆ་གཅིག་གཡོན་པ་ལ་རག་ལུས་ཤིང་ལྟོས་པ་དང་། གཡོན་པའང་དེ་དང་འདྲ་བར་ཕན་ཚུན་གཅིག་ལྟོས་པའི་དབང་གིས་ཡིན་ལ། བརྡབ་བྱའི་ཐལ་མོ་གཡས་པས་སྒྲ་འབྱིན་པ་ཡང་བརྡབ་ཡུལ་ཐལ་མོ་གཡོན་པ་ལ་ལྟོས་སོགས་དང་མཚུངས་སོ། །དེས་ན་སྔ་རབས་པའི་དབུ་མ་པ་མང་པོས། གཞི་དབུ་མ་བདེན་གཉིས་ཟུང་འཇུག ལམ་དབུ་མ་ཚོགས་གཉིས་ཟུང་འཇུག འབྲས་བུ་དབུ་མ་སྐུ་གཉིས་ཟུང་འཇུག་ཅེས་མགྲིན་གཅིག་ཏུ་གསུངས་སོ། །འོ་ན་འདྲ་འདྲ་དང་འགྲིག་འགྲིག་མང་ཙམ་བྱུང་སྟེ་སྔར་གྱི་ཕྱག་རྒྱ་ཆེན་པོ་ཆིག་ཆོག་གམ་དཀར་པོ་ཆིག་ཐུབ་ཀྱི་དམ་བཅའ་ཁོ་ན་ཉམས་སོ་སྙམ་ན། མི་ཉམས་པའི་སྟེང་དུ་ཨ་ལ་ལ་ཧོཿཕྱག་རྒྱ་ཆེན་པོ་ཟུང་འཇུག་རབ་ཏུ་མི་གནས་པའི་རྣམ་བཅད་ཀྱི་ཆ་ནས་ཡེ་ཤེས་ཀྱི་ཚོགས་ཡིན་པས་ཆོས་སྐུ་དང་། ཡོངས་གཅོད་ལྷན་ཅིག་སྐྱེས་པའི་ཆ་ནས་བསོད་ནམས་ཀྱི་ཚོགས་སུ་འགྱུར་བས་གཟུགས་སྐུ་ཅི་ལ་མི་འགྲུབ་ལ། གཞན་དུ་སྔོན་རྗེས་སོགས་ཆ་ལག་རྣམས་ཀྱང་ཕྱག་རྒྱ་ཆེན་པོའི་ལྟ་བ་དང་ཟུང་དུ་འབྲེལ་བའི་ཕྱིར་སེམས་བསྐྱེད་ཕྱག་རྒྱ་ཆེན་པོ། །མོས་གུས་ཕྱག་རྒྱ་ཆེན་པོ། ལྷ་སྐུ་ཕྱག་རྒྱ་ཆེན་པོ། བསྔོ་བ་ཕྱག་རྒྱ་ཆེན་པོ་སོགས་ཀྱི་བརྡའ་ཆད་གོང་ནས་གསུང་པ་དེ་ཐམས་ཅད་ཕྱག་རྒྱ་ཆེན་པོ་མ་ཡིན་པ་ལ་ཡིན་པར་སྒྲོ་བཏགས་པ་མ་ཡིན་ཏེ། དེ་ཐམས་ཅད་ཕྱག་རྒྱ་ཆེན་པོའི་སྒྲ་དོན་ཚང་བ་གང་ཞིག་ཐེག་ཆེན་ལམ་གྱི་རྩ་བ་སྨོན་འཇུག་བྱང་ཆུབ་ཀྱི་སེམས་སུ་གསུངས་ཀྱང་དེས་ཟིན་པའི་དགེ་རྩ་ཐམས་ཅད་ལ་ཐེག་ཆེན་ལམ་གྱི་སྒྲ་འཇུག་པ་དང་རིག་པ་མཚུངས་པའི་ཕྱིར། སྤང་བྱ་སྤོང་བ་དང་བསྒྲུབ་བྱ་བསྒྲུབས་པས་སྔར་གྱི་ལྟ་བསྒོམ་སྤྱོད་གསུམ་གྱི་ཁྱད་ཆོས་རྣམས་དང་མི་འགལ་ཚུལ་གོང་དུ་རྒྱས་པར་བཤད་ཟིན་ལ། འབྲས་བུ་ཕྱི་དུས་སུ་མི་ལས་པའང་། སྤྱིར་བསྒྲུབ་བྱའི་འབྲས་བུ་ཞེས་པ་ལ་གནས་སྐབས་ཀྱི་འབྲས་བུ་དང་། མཐར་ཐུག་གི་འབྲས་བུ་གཉིས་ལས། འདིར་གནས་སྐབས་ཀྱི་འབྲས་བུའི་གཙོ་བོ་ཆོས་ཉིད་མངོན་སུམ་མཐོང་བ་འཕགས་པའི་ས་ཐོབ་པ་ལ་བྱེད་པ་ཡིན་ལ་དེ་ཉིད་མདོ་ལམ་རང་རྐྱང་ལ་བརྟེན་ན་སེམས་དང་པོ་བསྐྱེད་པ་ནས་བསྐལ་པ་གྲངས་མེད་གཅིག་འགོར་བར་གསུངས་ཤིང་། འདིར་བླ་མའི་བྱིན་བརླབས་ལ་བརྟེན་ནས་ཚེ་གཅིག་ལ་རིངས་པོར་མི་ཐོགས་པར་སྤྲོས་བྲལ་གྱི་རང་ངོ་མཐོང་བར་འགྱུར་བའི་ཕྱིར་མྱུར་བ་མྱུར་བར་མངོན་དུ་བྱེད་པའི་དོན་ཡིན་ལ། མཐར་ཐུག་གི་འབྲས་བུ་ཡང་མདོ་ལམ་དུ་བསྐལ་པ་གྲངས་མེད་པ་གསུམ་གྱིས་བསྒྲུབ་དགོས་པར་འདིར་དབང་རྣོན་ཚེ་གཅིག་ལུས་གཅིག་ལ་འཚང་རྒྱ་བར་གསུང་པའི་ཕྱིར། མདོ་ལམ་གྱི་རྩིས་ན་ཡུན་དུ་མི་འགྱངས་པར་ཆེས་མྱུར་བ་མྱུར་བར་འབྲས་བུ་ཐོབ་པ་ལ་ཕྱི་དུས་སུ་མི་ལས་པ་ཞེས་བརྗོད་པ་ཡིན་གྱིས་རྒྱུ་བསྒྲུབ་ལོང་མེད་པར་འབྲས་བུ་དེ་མ་ཐག་ཏུ་ཐོབ་པའི་དོན་ག་ལ་ཡིན། དེ་ཙམ་དུ་མ་ཟད་མདོ་ལམ་དུ་སྟོང་ཉིད་ཀྱི་ལྟ་བ་དོན་སྤྱིའི་ཚུལ་གྱིས་དང་པོར་རྟོགས་པའི་དུས་སུ་ཡང་འབྲས་བུའི་ཆོས་སྐུ་དང་མཐུན་པའི་ངོ་སྤྲོད་ཚུལ་ཆེད་དུ་མ་གསུངས་ལ། འདིར་རྩེ་གཅིག་གི་སྐབས་སུ་སེམས་ཀྱི་ངོ་བོ་རྗེས་མཐུན་པ་མཐོང་བ་ཙམ་ནས་འབྲས་དུས་དང་རྣམ་པ་མཐུན་པའི་ངོ་སྤྲད་དུ་ཡོད་པའི་ཕྱིར་འབྲས་བུ་ལ་ཡིད་ཆེས་པའི་སྤྲོ་བ་ཉམས་མྱོང་གི་ཐོག་ནས་ད་ལྟ་ཉིད་དུ་བསྐྱེད་ནུས་པས་ན་འབྲས་བུ་ཕྱི་དུས་སུ་མི་ལས་པ་ཞེས་གསུངས་སོ། །དྲི་བ་ལྷག་མ་རྣམས་ཀྱི་ལན་གོང་དུ་བཤད་པ་ལ་མ་འདུས་པ་མེད་དོ། །དྲི་བ་བདུན་པ་ནི། འོ་ན་རང་རེའི་བཀའ་བརྒྱུད་རིན་པོ་ཆེ་འདིའི་ཉམས་བཞེས་ཀྱི་སྲོག་སྙིང་བླ་མའི་མོས་གུས་ཡིན་པར་བཞེད་ཅིང་། བླ་མ་ཡང་རང་སེམས་ཆོས་སྐུར་ངོ་སྤྲོད་པའི་བླ་མ་དེ་ཉིད་རྩ་བའི་བླ་མར་བྱེད་དགོས་ལ། དེ་ཉིད་སངས་རྒྱས་དངོས་སུ་ལྟ་བའི་མོས་གུས་དགོས་པར་གསུངས་ན། བླ་མ་ལ་རང་རེ་ལས་དང་པོ་པའི་སྐབས་འདིར་བླ་མ་སོ་སོ་སྐྱེ་བོ་རང་ག་བ་ཡང་མང་དུ་སྲིད་ཅིང་ཁྱད་པར་དོན་དམ་བསྙེན་པ་ལས། རྩོད་ལྡན་དབང་གི་བླ་མ་སྐྱོན་དང་ཡོན་ཏན་འདྲེས། ཞེས་རྩོད་ལྡན་གྱི་བླ་མ་ཕལ་ཆེར་སྐྱོན་ཡོན་འདྲེས་པར་གསུངས་ན། སྤྱིར་སོ་སྐྱེ་དང་སྒོས་སྐྱོན་ཡོན་འདྲེས་པའི་བླ་མ་དེ་སངས་རྒྱས་དངོས་ཡིན་ནམ་མིན། ཡིན་ན་དེ་ལ་སངས་རྒྱས་ཀྱི་ཡོན་ཏན་གྱི་བརྒྱའི་ཆ་ཡང་ཅི་ལ་འབྱུང་སྟེ་སོ་སོ་སྐྱེ་བོ་ཡིན་པའི་ཕྱིར། མིན་ན་དེ་སངས་རྒྱས་སུ་བསྒོམ་པ་ལྕགས་གོང་གསེར་དུ་བསྒོམ་པ་དང་མཚུངས་ལ། ཕྱོགས་བཅུ་དུས་གསུམ་གྱི་སངས་རྒྱས་ལ་མཆོད་སྤྲིན་དཔག་མེད་ཕུལ་བ་བས་བླ་མའི་བ་སྤུ་གཅིག་མཆོད་པའང་བསོད་ནམས་ཆེའོ་ཞེས་གསུངས་པའང་། བླ་མ་དེ་སོ་སྐྱེ་ཡིན་ན་དེ་མཆོད་པ་ལྟ་ཅི་སྨོས། རང་རྒྱལ་དགྲ་བཅོམ་བརྒྱ་ལ་ཆོས་སྟོན་ཕུལ་བ་བས་ཀྱང་སངས་རྒྱས་ཀྱི་སྐུ་གཟུགས་རི་མོར་བྲིས་པ་ལན་གཅིག་མིག་གིས་མཐོང་བའི་བསོད་ནམས་ཆེ་བར་མདོ་ལས་གསུངས་ན། འདིར་ཕྱོགས་བཅུའི་སངས་རྒྱས་དངོས་རྣམས་མཆོད་པ་ལས་སོ་སྐྱེའི་བླ་མ་དེའི་བ་སྤུའི་བུ་ག་གཅིག་མཆོད་པ་བསོད་ནམས་ཆེ་བར་གསུངས་པའི་རྒྱུ་མཚན་གང་ཡིན་ཞེས་པའོ། །འདི་ལ་བཤད་པར་བྱ་སྟེ། སྤྱིར་གཞི་ལམ་འབྲས་གསུམ་གྱི་གནས་སྐབས་གང་དུའང་། གཞི་དེ་གཏན་ལ་འབེབས་པའི་ཚེ་གཟུ་བོར་གནས་པའི་བློ་ལུང་རིག་དང་འབྲེལ་བས་རྣམ་པར་དཔྱད་ནས། འདི་ནི་འདི་ལྟ་བུའོ། །འདི་ནི་འདི་ལྟ་བུ་མ་ཡིན་ནོ་ཞེས་མཐའ་གཞན་བཀག་པའི་རང་ལུགས་ཀྱི་གྲུབ་མཐའ་རྣམ་པར་འཇོག་ཚུལ་དེ་དང་། ལམ་ལ་བློ་སྦྱོང་བའི་གནས་སྐབས་ཀྱི་སྒོམ་ཚུལ་གཉིས་ཆེས་ཤིན་ཏུ་མི་འདྲ་བ་མང་དུ་འབྱུང་བས་འདིར་ཡང་ལས་དང་པོ་པའི་གནས་སྐབས་ཀྱི་བླ་མ་དེ་དངོས་གནས་ལ་སངས་རྒྱས་ཡིན་ན་ཨ་ཅང་ཆེ། བྱང་ཆུབ་སེམས་དཔའ་འཕགས་པའམ། སོ་སྐྱེའི་བླ་མ་ལྟ་བུ་ཞིག་ཡིན་ཀྱང་སྐབས་འདིར་མོས་གུས་ལམ་དུ་བྱེད་པའི་ཚེ་གནས་ཚུལ་དེ་མི་གཙོ་ཡི། དངོས་གནས་ལ་གང་ཡིན་ཀྱང་རང་གི་མོས་པ་སྦྱོང་ཚུལ་སངས་རྒྱས་དངོས་ཡིན་སྙམ་པ་དང་། དོན་ལ་སངས་རྒྱས་གཅིག་དང་མང་པོ་ལ་སྤང་རྟོགས་ཀྱི་ཡོན་ཏན་ཆེ་ཆུང་གི་ཁྱད་པར་མེད་ཀྱང་། རང་གི་མོས་པ་འཇུག་ཚུལ་ལ་ཁྱད་པར་ཡོད་པས་སངས་རྒྱས་ཀྱང་གཅིག་ཙམ་གཉིས་ཙམ་མ་ཡིན་པར་སངས་རྒྱས་ཐམས་ཅད་འདུས་པའི་སྤྱི་གཟུགས་སུ་ལྟ་དགོས་པར་གསུངས་ལ། དེ་ལ་ནི་ལྕགས་གོང་གསེར་དུ་བསྒོམ་པ་དང་མཚུངས་པའི་རིག་པ་མི་འཇུག་སྟེ། ལྕགས་གོང་གསེར་དུ་བསྒོམས་པས་ཡོན་ཏན་འབྱུང་བར་གང་དུའང་མ་གསུངས་ལ། སོ་སྐྱེའི་བླ་མ་སངས་རྒྱས་སུ་བསྒོམས་ནས་གསོལ་བ་བཏབ་ན་བྱིན་བརླབས་འཇུག་ཅིང་དངོས་གྲུབ་ཐོབ་པར་རྒྱལ་བའི་བཀའ་ཉིད་ཀྱིས་གྲུབ་ཅིང་། ད་ལྟ་མངོན་སུམ་གྱི་མྱོང་བས་ཀྱང་གཏན་ལ་ཕེབས་སོ། །གཞན་ཡང་གོང་དུ་བསྒོམ་ཚུལ་འདི་ལྕགས་གོང་གསེར་དུ་བསྒོམ་པ་དང་མཚུངས་པར་བསྒྲུབ་མཁན་དེའི་ཞེ་འདོད་ལྕགས་གོང་གསེར་མ་ཡིན་པ་ལ་གསེར་དུ་བསྒོམ་པ་དང་། །སོ་སྐྱེའི་བླ་མ་སངས་རྒྱས་མ་ཡིན་པ་ལ་སངས་རྒྱས་སུ་བསྒོམ་པ་ཅི་ལ་མི་མཚུངས་སྙམ་པའི་མགོ་མཚུངས་ཀྱི་རིག་པར་རློམ་པའི་ཡུས་ཀྱིས་བརྣངས་པར་ཟད་མོད་དེ། མཐར་གཏུགས་ན། འཁོར་འདས་ཀྱི་ཆོས་སུ་སྣང་བ་ཐམས་ཅད་ཀྱི་གནས་ལུགས་བདེ་བར་གཤེགས་པའི་སྙིང་པོ་ཆོས་སྐུའི་རང་བཞིན་དེའི་ཕྱིར་ཏེ་སངས་རྒྱས་ཀྱི་གཟིགས་ངོར་ཆོས་སྐུ་ཉག་གཅིག་ཏུ་གྲུབ་པ་ཡིན་པས་སོ་སྐྱེའི་བླ་མ་དེ་ད་ལྟ་རང་རེའི་སྣང་ངོར་སོ་སྐྱེའི་གང་ཟག་ཏུ་སྣང་ཡང་སངས་རྒྱས་ཀྱི་གཟིགས་ངོར་བླ་མ་ཆོས་སྐུའི་རང་བཞིན་དུ་སྣང་བས་དེའི་ངོ་བོར་གྲུབ་ལ་དེའི་ཕྱིར་ད་ལྟ་ནས་སངས་རྒྱས་སུ་ལྟ་བའང་འགལ་བ་ཅི་ལ་ཡོད་དེ་དངོས་པོའི་གནས་ཚོད་དང་མཐུན་པར་མ་ཟད་གནས་སྐབས་དང་མཐར་ཐུག་གི་དགོས་པ་དཔག་ཏུ་མེད་པ་ཡོད་པའི་ཕྱིར་རོ། །ལྕགས་གོང་གསེར་དུ་བསྒོམས་པ་ལ་ནི་དགོས་པ་མེད་པར་མ་ཟད། ལྕགས་དང་གསེར་གཉིས་ཀ་དོན་ལ་མ་གྲུབ་པའི་འཁྲུལ་སྣང་ཀུན་རྫོབ་ཀྱི་ཆོས་ཡིན་ལ། དེ་ཡང་ཕན་ཚུན་གཅིག་དང་གཅིག་མཚན་ཉིད་ཐ་དད་ཅིང་འགལ་བའི་རྣམ་པར་གྲུབ་པའི་ཕྱིར། ཀུན་རྫོབ་དང་དོན་དམ་གྱི་དབྱེ་བ་འབྱེད་རྒྱུ་མེད་ཅིང་གཉིས་ཀ་གཞི་གཅིག་གི་ངོ་བོར་དུས་གཅིག་ཏུ་ཚོགས་པ་མི་རུང་བས་ན་ནམ་ཡང་མི་འདྲ་བ་དངོས་སུ་ཤེས་པར་ནུས་སོ། །དེས་ན་རྩ་བའི་བླ་མ་སངས་རྒྱས་དངོས་ཡིན་མིན་ཇི་ལྟར་ཡིན་ཡང་ཙ། །རང་གི་མོས་ངོར་སངས་རྒྱས་ཐམས་ཅད་འདུས་པའི་བདག་ཉིད་དུ་བསྒོམ་དགོས་པར་སུས་ཀྱང་བསྙོན་དུ་མེད་ན། དེ་ཕྱིར་བསམ་པའི་རྩ་བ་ལ། བསོད་ནམས་སྡིག་པ་རྣམ་པར་གནས། །ཞེས་དང་། ཆོས་རྣམས་ཐམས་ཅད་རྐྱེན་ཡིན་ཏེ། །འདུན་པའི་རྩེ་ལ་རབ་ཏུ་གནས། །ཞེས་པ་ལྟར་རང་གི་མོས་ངོར་རྩ་བའི་བླ་མ་ཉིད་སངས་རྒྱས་ཐམས་ཅད་དང་སྤངས་རྟོགས་ཀྱི་ཡོན་ཏན་མཉམ་པར་ལྟ་དགོས་པ་ལྟར་དུ་བླ་མ་མཆོད་པ་ཙམ་གྱིས་དེ་དག་མཆོད་པའི་ཕན་ཡོན་འབྱུང་བར་མ་ཟད། ཕྱོགས་བཅུ་དུས་གསུམ་གྱི་སངས་རྒྱས་རྣམས་སྤྱིར་ངོ་མཚར་ཆེ་མོད་དེ། རང་ལ་ད་ལྟ་ཞལ་མི་སྟོན། གསུང་མི་འབྱོན། རྩ་བའི་བླ་མ་དེ་དག་གིས་རང་ལ་མཛད་དགོས་དང་མཛད་རྒྱུ་གང་ཡིན་པ་དེ་དག་དངོས་སུ་མཛད་པས། བཀའ་དྲིན་གྱི་ངོས་ནས་སངས་རྒྱས་ཐམས་ཅད་ལས་ཀྱང་ད་ལྟའི་བླ་མ་ཆེས་ལྷག་པའི་རྒྱུ་མཚན་གྱིས། །ཕྱོགས་བཅུའི་སངས་རྒྱས་ཐམས་ཅད་མཆོད་པ་བས་བླ་མའི་བ་སྤུ་གཅིག་མཆོད་པ་བསོད་ནམས་ཆེ་བར་གསུངས་པ་ལགས་སོ། །དེས་ན་ལུང་འདྲེན་མཛད་པ་དེའི་དོན་ཡང་གོང་མའི་ཤུགས་ལས་མི་འགལ་བར་རྟོགས་པར་ནུས་པའི་ཕྱིར་ལོགས་སུ་མ་བརྗོད་དོ། །དེ་ལྟར་ན་དོགས་སློང་གི་དྲི་ཚིག་འདིར་གསལ་བའི་ལན་གྱི་རིམ་པ་རང་གི་གོ་ཚོད་དང་བསྟུན་པ་ཇི་ལྟར་སྤོབས་པ་རགས་རིམ་ཙམ་བརྗོད་ཟིན་ལ། འདི་ལ་གཞུང་ལུགས་དང་རིག་པའི་ཚུལ་ལ་མ་སྦྱངས་ཤིང་མི་མཁས་པའི་བློ་ཆུང་འགའ་ཞིག་གི་བསམ་པར། ཁོ་བོས་གོང་དུ་ལན་གྱི་ཚིག་རྣོན་པོར་བརྗོད་པ་འགའ་ཞིག་ཡོད་པ་རྣམས་དྲི་ཚིག་གསུང་བ་པོ་རྗེ་དམ་པ་དེ་ཉིད་ལ་ཞེ་སྡང་བས་བརྒལ་ཞིང་བརྩད་པའོ་སྙམ་དུ་སེམས་པར་འགྱུར་སྲིད་མོད། དེ་ནི་བླུན་པོའི་རྟོག་པ་སྟེ། དྲི་ཚིག་འདིར་ཕྱོགས་སྔའི་ཚུལ་དུ་གསུངས་པ་འདི་རྣམས་ནི་རྗེ་དེ་ཉིད་ཀྱི་བཞེད་པ་ཡང་མ་ཡིན། ད་ལྟ་ཕྱོགས་གཞན་ནས་དེ་ལྟ་བུའི་བརྩོན་མཁན་དངོས་སུ་ཡོད་པར་ཡང་མ་ངེས་མོད། རང་རེའི་ལུགས་འཛིན་རྣམས་ལ་གལ་ཏེ་འདི་ལྟར་དུ་ཁས་བླངས་པ་ལ་ཕ་རོལ་པོ་གཞན་གྱིས་སྐྱོན་འདི་ལྟ་བུ་བརྗོད་མཁན་བྱུང་ན་ཅི་སྨྲ། རང་ལུགས་དེ་ལ་སྐྱོན་དེས་མ་གོས་པའི་བསྒྲུབ་བྱེད་དམ་བློ་རྩེའི་གཏད་མཚམས་ཇི་ལྟ་བུ་ཡོད་ཅེས་དོགས་པ་ཁོངས་ནས་བསུ་བའི་ཚུལ་དུ་དྲི་བ་མཛད་པ་ཡིན་པས། དེ་ལ་ལན་ཚུལ་དང་མཐུན་པ་བརྗོད་དགོས་བྱུང་ཚེ། གལ་ཏེ་རྗེ་དེ་ཉིད་ད་ལྟ་ཞལ་བཞུགས་ནས་རང་ལན་འདྲ་དངོས་སུ་མཛད་པ་ཞིག་སྲིད་ན། ད་ལྟ་ཁོ་བོས་བརྗོད་པ་འདི་དང་ཕྱོགས་མཚུངས་པ་ཞིག་གསུང་པ་ལས་གཞན་དུ་མ་དམིགས་སོ་སྙམ་ལ། ཚིག་གི་བརྗོད་པ་རྣོན་པོ་ངར་ཤ་ཅན་དུ་འབྱུང་བ་ནི་མཁས་པའི་འདུན་སར་རྟོག་གེའི་རིག་ཚུལ་ལ་ཅུང་ཟད་བརྡར་ཤ་བཅད་པའི་བག་ཆགས་དང་། ངག་འཁྱལ་གྱི་བག་ལ་ཉལ་འདྲེས་པ་ལས་བྱུང་བ་སྟེ། ཁྲེལ་བར་མི་མཛད་དུ་གསོལ། ཞེས་སྨྲའོ། །སྨྲས་པ། ཟབ་དང་རྒྱ་ཆེའི་ངེས་གསང་མཁའ་དང་མཉམ། །ཀུན་རྟོག་རིག་པའི་དཔྱད་པའང་དེ་འདྲ་ན། །རྨོངས་བརྟུལ་མི་མཁས་བུས་པའི་སྤྱོད་ཚུལ་གྱིས། །ཚུལ་དེར་གཞལ་བའང་ཤིན་ཏུ་བཞད་གད་ཉིད། །འོན་ཀྱང་ནམ་མཁའ་འདོམ་གྱིས་འཇལ་བ་བཞིན། །མཁས་རྣམས་དགོངས་ཟབ་རྟོགས་པ་ལྟ་ཅི་སྨོས། །ཕྱོགས་ཙམ་དུ་ཡང་མི་ཕྱིན་བཞིན་དུ་ཡང་། །གཡར་ཁྲལ་ཙམ་འདིར་རང་བློ་ཚིམ་པར་བྱས། །བསྐལ་མང་འགྲོ་ལ་བརྩོན་པའི་ལྷག་བསམ་སྐྱ་རེངས་ཀྱིས་དྲངས་ཤིང་། །རྣམ་མང་དམ་པའི་གསུང་གི་ནན་ངོ་རླུང་གི་གཞོན་པས་ཉེར་བསྐུལ་བས། །ལོག་སྨྲའི་ཀུ་མུཏ་ཟུམ་པར་བྱེད་ཀྱང་རིགས་མཐུན་བློ་ཡི་པདྨོའི་ཚལ། །རྒྱས་བྱེད་ཉི་འདི་ཁོ་བོས་བསྐྲུན་ཏོ་དགེ་བས་རྫོགས་སངས་རྒྱས་གྱུར་ཅིག །ཅེས་བྱ་བ་འདི་ཡང་རྗེ་བླ་མ་ཤཱཀྱའི་མཚན་ཅན་མཁས་པའི་དབང་པོ་དེ་ཉིད་ཀྱིས་རང་ལན་ཞིག་བསྩལ་ཐུབ་ན་ལྟོས་བཅས་ཐམས་ཅད་ལ་གཞན་དྲིང་མི་འཇོག་པའི་བློ་གྲོས་ཀྱི་སྣང་བ་རྒྱས་པར་བྱེད་པའི་ལེགས་བཤད་ཀྱི་ཕུལ་དུ་ཕྱིན་པ་ཞིག་འོང་བ་ཡོད་ཀྱང་། འགྲོ་བ་བསོད་ནམས་དམན་པའི་དབང་གིས་གཟུགས་སྐུའི་བཀོད་པ་བསྡུས་པ་ཆེས་སྔ་བས་དེ་བཞིན་སྟོབས་སུ་མ་གྱུར་ལ། དེང་སང་བདག་ཅག་ལྟ་བུས་ལན་གྱི་སྤྲོས་པ་བགྱིས་པ་ནི་རང་གི་དེ་ཉིད་གསལ་བར་སྟོན་པ་ཙམ་དུ་ཟད་མོད། དེའི་ཕྱིར་ཡུན་རིང་དུ་བཏང་སྙོམས་ཀྱི་མལ་དུ་ལུས་པ་ལས། དུས་ཕྱིས་རྗེ་བླ་མ་དེ་ཉིད་ཀྱི་བཀའ་བསྒྲུབ་ཅིང་དགོངས་པ་རྫོགས་པར་བྱ་བའི་ཕྱིར་དང་། གསུང་སྲས་སྐྱེས་བུའི་མཆོག་གྱུར་རྣམས་ཀྱི་བཀའ་གནང་མི་ལྡོག་པའི་གཡར་ཁྲལ་ཙམ་དུ། དཔལ་འབྲུག་པའི་རིང་ལུགས་པར་གཏོགས་པ། བསླབ་པའི་ཐོས་བསམ་གྱི་སྒྲ་མི་གྲགས། བསྲུངས་པའི་ཚུལ་ཁྲིམས་ཀྱི་དྲི་མི་མནམ། བསྒོམས་པའི་ཉམས་རྟོགས་ཀྱི་རོ་མི་བྲོ་སྟེ་མདོར་ན་མེད་དགག་གི་རིགས་སུ་གཏོགས་པའི་མཚན་ཉིད་གསུམ་དང་ལྡན་པའི་རྨོངས་པའི་འདུ་ཤེས་གསུམ་དང་། རྗེ་འབྲུག་པའི་དབང་ཕྱུག་འབྲུག་སྨྱོན་ཀུན་དགའ་ལེགས་པའི་བཀའ་རྟགས་འཆང་བ་ལྔ་པ་ཀུན་དགའ་མི་འགྱུར་རྡོ་རྗེས། རང་གནས་ལྷོ་རྒྱུད་གཉལ་ཡངས་པ་ཅན་གྱི་ཆ་ལས། རྡོ་རྗེ་གདན་གཉིས་པ་དཔལ་དྲེའུ་ལྷས་ཆོས་འཁོར་གླིང་གི་དགོན་པར་རང་ལོ་ཞེ་ལྔ་པ་ས་སྐྱོང་ཤིང་བྱ་ལོའི་རྒྱལ་ཟླའི་དཀར་ཕྱོགས་ཀྱི་གྲལ་ཚེས་དགེ་བར་གྲུབ་པར་བགྱིས་པ་སྟེ། མ་རྟོགས་འགལ་འཁྲུལ་ནོངས་པའི་དྲི་མ་བསམ་གྱིས་མི་ཁྱབ་པ་མཆིས་